《狱中暴寒冻损呻吟》
宋代·释德洪

由心有痴爱，痴爱乃有业。因业疾病生，痛此百骨节。

声相成呻吟，齿颊空咬龁。侧眼看圜扉，以手枕匣褉。

观此心无形，安得有业结。业结如空华，病宁有枝叶。

方作是念时，颠倒想即灭。心造古佛样，路入法界辙。

稽首甘露味，销此烦恼热。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。